(*1956, Banská Štiavnica) Slovenská výtvarníčka, venuje sa maľbe (najmä olejomaľba, prípadne kombinované techniky). Absolventka umelecko-priemyselnej školy v odbore dizajn a Vedy o výtvarnom umení na Filozofickej fakulte Univerzity Komenského v Bratislave. Členka talianskeho združenia umelcov domu Danteho Alighieriho vo Florencii. Jej obrazy sú v galériách a v súkromných zbierkach v mnohých európskych krajinách, ale i v USA. Melita Gwerková je prvou slovenskou výtvarníčkou, ktorá bola ocenená bronzovou medailou talianskeho parlamentu (2011). Cenu získala za svoju špeciálnu techniku nazvanú "extender media". Žije a tvorí so svojim manželom Marianom Vidom v Bratislave. Publikácie: D.Tunberg and T.Tunberg: International Contemporary Masters IV; The House of Tate no. 15. Viac informácií na www.melitagwerkova.sk.
Melita Gwerková vo svojej tvorbe preferuje krehkú snovú poetiku zážitkov a spomienok. Autorka vďaka svojmu introvertnému založeniu vníma obraz predovšetkým ako kúsok svojho sveta, prostriedok komunikácie so sebou i okolím. Obraz intenzívne a naliehavo ožíva na plátne v neuhasiteľnej túžbe vypovedať to, čo maliarka vypovedať musí. V spojení s vytríbenou obrazovou kultúrou vyniká pozoruhodná práca maliarky s farbami. Melita Gwerková má cit pre matériu farby, prekvapí erupciou farieb, či striedaním jemných lazúr.